Kontak 5 Maart 2010 Kaalvoet in die Katedraal - Lynnwood Gemeente
Gepubliseer deur Immanuel van tonder op 3 Maart 2010 om 21:00
Die tabernakel en ook die tempel het 'n deel gehad wat die allerheiligste genoem is. Hierdie area was net toeganklik vir die hoë priester. Toe skeur die voorhangsel en die allerheiligste vul nou die wêreld! Jesus breek die skeidsmuur af en die wêreld word God se katedraal!
Hierdie waarheid het my diep getref. Terwyl ek besig was om te draf, het ek besef ek draf in God se katedraal, ek werk in my studeerkamer in sy katedraal, my sitkamer word kerk, my motor 'n heilige plek en elke sentimeter word heilige grond van die Teenwoordige! Die veld word 'n boskatedraal!
Ek dink weer aan die kruise wat hang in my studeerkamer, slaapkamer en op die stoep en besef… dis Katedraal wêreld dié! Die kerse wat Monika so gereeld aansteek is die kerse wat herinner dat dié stukkie ruimte gevul is met God self.